Landspítalinn hefur sent frá sér fréttatilkynningu vegna umfjöllunar Kastljóss um andlát Sævars Rafns Jónasarsonar síðastliðið fimmtudagskvöld . Sævar féll fyrir hendi lögreglu í desember í fyrra . Björk Vilhelmsdóttir , formaður velferðarráðs Reykjavíkurborgar , sagði í umfjöllun Kastljóss að geðsvið Landspítalans hafa neitað að nauðungarvista Sævar . Hann hafi á síðustu mánuðum lífs síns ítrekað neitað þjónustu . Halldóra Jónsdóttir , deildarstjóri geðsviðs Landspítalans , hafnaði því í umfjöllun Kastljóss að spítalinn hafi neitað að nauðungarvista Sævar . Hún segir að félagsmálayfirvöld hefðu átt að tilkynna lögreglu um hótanir Sævars Rafns Jónassonar í þeirra garð . Í tilkynningu sem spítalinn hefur sent frá sér segir að rangt sé að geðdeild hafi neitað nauðungarvistun í tilviki Sævars Rafns og sama gildi um önnur mál sem lúta að mögulegri nauðungarvistun skjólstæðinga Reykjavíkurborgar sem og annarra . Yfirlýsinging í heild sinni Samstarf Landspítala og velferðarsviðs Reykjavíkurborgar hefur aukist til muna undan farin ár , m.a með stofnun sameiginlegs vettvangsgeðteymis árið 2010 . Þar starfa fulltrúar geðsviðs og velfelferðarsviðs og fundar teymið vikulega um málefni skjólstæðinga í búsetu á vegum borgarinnar . Teymið veitir stuðning og ráðgjöf til starfsfólks og leitast við að leysa úr málum sem upp koma . Í þættinum kom m.a. fram að formaður velferðarráðs Reykjavíkurborgar telur að Landspítali hafi neitað velferðarsviði um nauðungarvistun viðkomandi . Þá segir formaðurinn að Landspítali nauðungavisti ekki fólk sem starfsmenn velferðarsviðs telji að slíka vistun þurfi , jafnvel þegar hið sameiginlega teymi meti einstaklinga hættulega . Nauðungarvistun sjálfráða einstaklinga er óheimil lögum samkvæmt . Þó er slík nauðung heimiluð í lögræðislögum að ströngum skilyrðum uppfylltum . Í umræddu tilviki var um sjálfráða einstakling að ræða og hafði vettvanggeðsteymið , m.a. vegna ofbeldissögu hans , lagt fram leiðbeiningar um hvernig bregðast ætti við ef starfsfólk teldi sér ógnað . Bar að kalla til lögreglu og flytja viðkomandi einstakling á geðdeild Landspítala , eins og jafnan gildir þegar um er að ræða ógnandi og hættulega einstaklinga . Fyrir slíku verklagi liggja öryggisrök sem taka bæði til starfsfólks og þeirra einstaklinga sem um ræðir í hverju tilviki . Mikilvægt er að einstaklingar sem taldir eru hættulegir og ógnandi fái viðeigandi fylgd á geðdeild þar sem faglegt mat á nauðungarvistun fer fram . Nauðungarvistun er alvarlegt inngrip í líf fólks og fyrir ákvörðun um slíkt verður að liggja læknisfræðilegt mat . Rangt er að geðdeild hafi neitað nauðungarvistun í þessu tilviki og gildir sama um önnur mál sem lúta að mögulegri nauðungarvistun skjólstæðinga Reykjavíkurborgar sem og annarra . Slíkum beiðnum er ekki neitað , fremur en öðrum verkefnum sem spítalanum ber að sinna lögum samkvæmt , nema fyrir því slíkri neitun séu gild fagleg rök .